ગુજરાતી સમાચાર: સુરતઃ કચરાપેટીમાંથી પતંગની દોરીથી વીંટળાયેલી હાલતમાં મળી આવી નવજાત બાળકી | Newborn Tied With Manja Found Dumped In Dustbin - South Gujarat | I Am Gujarat
Gujarati News South Gujarat સુરતઃ કચરાપેટીમાંથી પતંગની દોરીથી વીંટળાયેલી હાલતમાં મળી આવી નવજાત બાળકી
Published: Jan 18, 2020 08:08 am IST
બાળકીને બચાવનાર નરેન્દ્ર પરમાર અને અંકિત પારેખ
સુરતઃ કેન્દ્ર સરકાર 'બેટી બચાઓ બેટી પઢાઓ' અભિયાન જોર-શોરથી ચલાવી રહી છે, ત્યારે સુરતના પનાસમાં જે થયું તેના પરથી આ અભિયાન સરેરામ નિષ્ફળ જઈ રહ્યું હોવાનું લાગી રહ્યું છે. પનાસના EWS હાઉસિંગ સોસાયટી પાસે પડેલા ડસ્ટબિનમાંથી નવજાત બાળકી પતંગની દોરીથી વીંટળાયેલી હાલતમાં મળી આવી હતી. જેનું રેસ્ક્યૂ 108 ઈમરજન્સી સર્વિસના બે પેરામેડિક્સે કર્યું હતું.
ઈમરજન્સી મેડિકલ ટેક્નિશિયન (EMT) નરેન્દ્ર પરમાર અને તેના સહકાર્યકર અંકિત પારેખને શુક્રવારે સવારે 8.32 કલાકની આસપાસ પનાસની EWS હાઉસિંગ સોસાયટી પાસેના ડસ્ટબિનમાં બાળકી પડી હોવાનો ફોન આવ્યો હતો, જે બાદ તેઓ તાત્કાલિક ત્યાં પહોંચી ગયા હતા.
ટાઈમ્સ ઓફ ઈન્ડિયા સાથે વાતચીત કરતાં નરેન્દ્ર પરમારે કહ્યું કે, 'જન્મના એક કલાક બાદ તરત જ બાળકીને ત્યજી દેવાઈ હતી. બાળકી ચારથી પાંચ કાપડના ટુકડાં સાથે પતંગની દોરીથી વીંટળાયેલી હતી. પતંગની દોરીને તેના શરીર પર તે રીતે બાંધવામાં આવી હતી કે તેના ગળાની આજુબાજુ કાપા પડી ગયા હતા અને તેમાંથી લોહી નીકળી રહ્યું હતું'.
પરમારના જણાવ્યા પ્રમાણે, બાળકીને એ રીતે લપેટી હતી કે તે હલન-ચલન તેમજ શ્વાસ પણ લઈ શકતી નહોતી. તેને ડસ્ટબિનમાંથી બહાર કાઢવામાં આવી અને તેના નાજુક શરીરને નુકસાન ન પહોંચે તે રીતે ખૂબ જ કાળજીપૂર્વક દોરા કાપવામાં આવ્યા. જે બાદ તેને એમ્બ્યુલન્સમાં લઈ જવાઈ અને ત્યાં તેનું શરીર સાફ કરવામાં આવ્યું. તેનું શરીર ગુલાબી કલરનું થઈ રહ્યું હોવાથી તેને કાંચની પેટીમાં રાખવામાં આવી હતી'.
NCHના નર્સિંગ ડિપાર્ટમેન્ટના હેડ ઈકબાલ કાડિવાલાએ કહ્યું કે, 'નવજાત બાળકનું વજન 2.2 કિલો છે અને હવે તેની સ્થિતિ સારી છે. તેને હોસ્પિટલના ક્રિટિકલ કેર સેક્શનમાં રાખવામાં આવી છે અને સ્ટાફ તેની પૂરતી સંભાળ રાખી રહ્યો છે'.